Pinsevandring

**Fra krybben til korset**

*Start bakerst i kirken. La barna sette seg rundt krybben.*

Utstyr: kors, krybbe og hav/ båt

Husker dere hva dette er? (*Peke på krybben)*

Jesus ble født i Betlehem. Josef og Maria var hans foreldre og han vokste opp sammen med dem og ble snekker som Josef. Da han ble ca. 30 år begynte han å gå rundt i landet han bodde. Noen som husker hva han gjorde? Han hadde 12 venner han kalte disipler. Han gjorde blant annet under, han mettet fem tusen mennesker med 2 fisker og 5 brød, gjorde syke mennesker friske og snakket masse med mennesker om rett og galt.

En gang skulle Jesus og vennene hans feire påske. *(Hold frem korset)* Husker dere hva dette er og hva som skjedde med Jesus i påskeuka? Jesus spiste blant annet påskemåltidet og vaska føttene til disiplene sine for å vise at vi ikke bare skulle tjene Gud, men Gud kunne tjene menneskene også. På langfredag ble Jesus korsfestet, men husker dere hva som skjedde etter det? Jesus sto opp igjen på påskedag. Han viste seg noen ganger for disiplene sine etter dette.   
Eksemplet med fiskefangsten:   
Har noen av dere vært på fisketur?(forhåpentligvis får du svar her) Har du noen gang opplevd å fiske uten å få fisk?   
En gang skulle disiplene hans ut å fiske. For mange av dem var fiskere. De var ute hele natten men tror dere de fikk noe fisk? Nei. De fikk ingen fisk. En mann sto på stranden. Mannen var Jesus, men det forsto ikke disiplene hans ennå. Han spurte om de hadde fått noe fisk. De svarte nei, det har vi ikke. Mannen sa at de skulle kaste ut garnet på andre sida. Da de gjorde det fikk de så mye fisk at de nesten ikke klarte å dra garnet inn til land. Når de da kom i land igjen forsto de at det var Jesus som var sammen med dem.

Eventuell regle:   
De kastet ut garnet og ventet på fisk, og de ventet og ventet og ventet. Men så ba skippern oss ta en risk, og vi hentet og hentet og hentet. Hva var det han ba oss om? Jo- kast ut garnet til den andre siden så kan dere hale inn fisk hele tiden. Her er en liten fisk, her er en liten fisk og her er en kjempe fisk.

**Kristi himmelfartsdag**

*Utstyr: Sangark med sang og bilde*

Nå er vi kommet til den dagen som heter Kristi himmelfartsdag. Det er et litt rart navn. Himmelfart betyr å reise opp til himmelen. Den dagen satt Jesus sammen med disiplene sine i Jerusalem. Akkurat sånn som de hadde gjort mange ganger, som når de spiste påskemåltidet sammen. Kan dere gjette hvor lenge det er siden Jesus sto opp fra de døde nå? Det er ikke 10, 20, 30, men 40 dager siden. Det er flere dager enn i en hel mnd.

Her ser dere bilde av dette.

Vennene til Jesus spurte Jesus. «Skal du nå bli konge i Jerusalem?» Men Jesus han svarte noe rart. «Nå drar jeg til min Far i himmelen». Da ble disiplene redde. De ville ikke at han skulle gå fra dem. Hvordan skulle de klare seg da? Jesus så at de ble redde, men han sa «Frykt ikke! Jeg skal alltid være sammen med dere. Snart skal jeg sende en som skal være hos dere og fortelle dere hva dere skal gjøre. Det er Den hellige Ånd.»

Men hva er Den hellige Ånd. Den hellige Ånd er som vinden. Kan dere prøve å blåse på hånda deres? Ser dere det dere blåser på hånda deres? Nei. Vinden kan man ikke se, men vi vet jo godt at den er der. Slik er det med Den hellige Ånd også.

Sang: vinden ser vi ikke.

Vinden ser vi ikke. Men vi merker den. Snart som stille susing, snart som storm igjen.   
Ånden ser vi ikke, men i åndens vind. Blir vår redsel borte, gleden strømmer inn.   
Fra vår Gud i himlen, han som ingen ser, kommer ånden til oss og et under skjer.

Jesus ba disiplene sine møte han oppå det stedet som de kalte for Oljeberget. På Oljeberget for Jesus opp til himmelen. Derfor kaller vi det kristihimmelfartsdag. Like før han for opp til himmelen gav han disiplene sine det vi i dag kaller misjonsbefalingen. Kanskje noen av dere har hørt den i kirken for den bruker vi hver gang barn døpes. Jesus sa at disiplene skulle gå ut i verden og fortelle om Jesus og at vi skal døpe i Faderens og Sønnens og Den hellige Ånds navn. Og at han alltid skulle være med oss. Da Jesus hadde sagt dette ble han løftet opp mot himmelen. En sky kom mot han og snart var han borte inne i skyen slik at disiplene ikke kunne se han mer. Disiplene sto igjen helt alene. Etter dette kom 2 engler. De fortalte disiplene at de ikke skulle være redde og at Jesus skulle komme tilbake slik Jesus selv hadde sagt.

Vise bilde her

**Pinse**

*Utstyr: ildtunge kroner*

Vennene til Jesus var veldig lei seg for bestevennen deres var ikke lenger sammen med dem. Men de ventet på den Hellige Ånd som Jesus hadde sagt skulle komme. De ventet i 10 dager før det skjedde noe mer. Plutselig kom det en sterk vind fra himmelen. Husker dere vi sa at den Hellige ånd var som vinden? Lyden fylte hele huset de satt i. Det satte seg tunger av ild på alle disiplene og de ble fylt av den Hellige Ånd.

Hva tror dere disse ildtungene gjorde? *(dele ut ildtunger)*   
Er det noen her som har hørt andre språk enn norsk elle kan det selv?   
Vet noen av dere hvilket språk Gud snakker?

Når disiplene fikk ildtunger på hodet slik som dere har fått nå så kunne de plutselig snakke mange flere språk. I Jerusalem var det samlet mange mennesker og mange snakket forskjellige språk. Da de hørte den sterke vinden stimlet de sammen der hvor disiplene var.

Disiplene gikk ut i gatene og kunne snakke mange forskjellige språk slik at alle forsto hva de fortalte om Jesus. Menneskene som hørte dette ble forvirret og lurte på hvordan de kunne snakke andre språk enn sine egne og hva de måtte gjøre for å følge Jesus. Peter som var en av disiplene til Jesus svarte at de kunne bli døpt og den dagen ble ca. 3000 mennesker døpt. Her ser dere døpefonten i kirken. Her døper presten barn nesten hver søndag. Da heller presten vann på hodet til barnet og sier at man skal døpe i faderens og sønnen og den hellige ånds navn.

Gud snakker alle språk i hele verden, til alle mennesker i hele verden. Og han snakker ofte gjennom mennesker som han gjorde når disiplene fikk ildtungene på hodet.

Sang:   
Han har den hele vide verden i sin hånd.   
Han har den hele vide verden i sin hånd  
Han har den hele vide verden i sin hånd.  
Ja, han har verden i sin hånd.

**Bursdag**Utstyr: Gave med laminert due

På den tiden disiplene til Jesus levde bodde de fleste kristne der hvor han bodde. Rundt det stedet vi kaller Midtøsten. Hvor i verden bor vi som er kristne nå? Bor vi der hvor Jesus bodde, eller bor vi i andre land sånn som Norge?   
Har noen av dere et forslag til hva de ildtungene dere har på hodet også kan ligne på? Det er noe vi pleier å ha på hodet når vi har bursdag f. eks. En krone. Pinsen er også kalt kirkens bursdag. For det er den dagen hvor kirken spredte seg fra noen få til mange tusen pga. alle fikk høre hva Jesus hadde sagt og gjort på sitt eget språk.

I ordentlige bursdager får vi gave. I kirken så kom den Hellige Ånd som en gave til alle mennesker. I kirken er symbolet på den en due. Derfor skal dere få med dere en due til minne om pinsen.

På ekte bursdager så må vi jo synge bursdagsangen. Siden pinsen er kirkens bursdag så må vi synge bursdagsangen for kirken.

Hurra for deg som fyller ditt år, ja deg vil vi gratulerer  
Alle i ring omkring deg vi står, å se nå vi vil marsjere.  
Bukke, nikke, neie snu oss omkring.  
Danse for deg med hopp og sprett og spring.   
Ønsker deg av hjerte alle gode ting og si meg så hva vil du mere.   
Gratulerer.